text: Se det nye kæmpehotel i Sønderborg
  22 august 2013 kl. 09.11
  Sønderborg Havneselskab kan nu offentliggøre, hvordan det nye bæredygtige hotel kommer til at se ud på havnen i Sønderborg.
  Nybyggeriet vil skabe cirka 500 nye blivende arbejdspladser i Sønderborg og ventes årligt at tiltrække et publikum på 250.000 mennesker.
  - Det nye hotel på havnen i Sønderborg bliver et arkitektonisk vartegn for hele Sønderborg-området, og vi er meget tilfredse med det arkitektoniske koncept. Det vil skabe aktivitet på Sønderborg havn og trække turister til, siger adm. direktør i Sønderborg Havneselskab, Michael Saxtorph.
  Designet er udarbejdet af Henning Larsen Architects i samarbejde med Sønderborg Havneselskab og de operatører, som står bag hoteldrift og waterpark.
  Projektet er en del af en større plan, der skal omdanne havnen fra en erhvervshavn til en ny bydel med multikulturhus, kunsthal, hotel med waterpark, beboelse og kontorer.
  